
SAMEVATTING 


'n Vergelykende studie van die knolstruktuur van nagenoeg 50 Suid-Afrikaanse 
Romulea-species is gemaak. Die knolle wat bedek is met harde, gladde tunicae, word inge- 
deel volgens hul vorm en die splete wat aan die basis in die tunicae ontstaan om die wortels 
deur te laat. Twee hooftipes kan onderskei word, t.w. `n simmetriese klokvormige knol 
met `n plat ronde basis, en asimmetriese knolle wat óf `n skerp, dwars, halfmaanvormige 
rif by die basis het, 6f afgerond of gepunt is aan die basis. Die knolle met die halfmaan- 
vormige rif word verder ingedeel volgens die splitsing van die tunicae op die rif en die wydte 
van die rif. Die knolle met afgeronde of gepunte basisse het tunicae met lengtesplete. 
Hierdie kenmerke is konstant by die Suid-Afrikaanse species en is bruikbaar om hulle in 
te deel. 


ABSTRACT 


CONTRIBUTION TO THE MORPHOLOGY AND ANATOMY OF ROMULEA: 
I. THE CORM. A comparative study of the structure of the corm of about 50 South 
African species of Romulea has been carried out. The corms, covered with hard, smooth 
tunics, are classified according to their shape and the type of splits forming in the tunics 
to allow the roots to emerge. Two principal corm types can be identified, viz. a symmetrical, 
campanulate corm with a flat circular base, and asymmetrical corms which either have a 
sharp, transverse, crescent-shaped ridge at the base, or are rounded or pointed at the 
base. The corms with a crescent-shaped ridge are further classified according to the splitting 
of the tunics on the ridge and the width of the ridge. The corms with rounded or pointed 
bases have longitudinal splits in the tunics. These characters are constant in the South 
African species and are of value in their classification. 


INLEIDING 


Diels (1930) het verklaar dat die afgrensing van die species van die genus 
Romulea nog baie onseker is, ,,und bedarf eingehenden Studiums in der 
Heimat". Omdat die toestand vandag nog nie verbeter het nie, trouens vererger 
is deur die ontdekking van verskeie nuwe species, is besluit om `n noukeurige 
sitologiese en morfologiese ondersoek van die Suid-Afrikaanse species uit te 
voer. In die loop van die ondersoek het geblyk dat sekere anatomiese kenmerke, 
bv. van die knol en blare, van groot waarde is vir `n beter insig in die genus. 
In hierdie artikel word die knolbou bespreek as voorafgaande studie tot `n 
hersiening van die Suid-Afrikaanse Romulea-species. 

In "n paar genera van die Iridaceae was die kenmerke van die knol en knol- 
skubbe van waarde vir die taksonomie. Rendle (1930) wys daarop dat die 

knol se grootte en vorm, en veral die kenmerke van die omhullende knolskubbe, 
`n manier daarstel om die talryke species van Crocus en van Gladiolus te 
onderskei, en Foster (1941) het die aard van die knoltunicae van Geissorhiza 
gebruik as `n diagnostiese kenmerk by sy hersiening van die genus, Lewis 
(1954 p. 66) verklaar: ,,those who are familiar with the family" (d.i. Iridaceae) 
„can frequently recognise the genus, or in some cases the species, or group 
of species to which a plant belongs by the characteristic shape or distinct 
fibrous tunics of the corm”. 

By Romulea word die knolkenmerke selde vermeld in beskrywings van die 
species, Die enigste uitvoerige beskrywings wat in die ouer literatuur gevind 
is, is dié van twee Kaapse soorte destyds bekend as Ixia bulbocodioides Delar. 
(1766) en J. filifolia F. Delar. (1809). In sy monografie oor Romulea het 
Béguinot (1907 p. 76, 78) slegs `n paar sinne aan `n algemene beskrywing van 
die knol gewy, waarskynlik omdat hy die Kaapse soorte byna uitsluitlik in die 
vorm van herbariummateriaal geken het, en omdat al die Europese soorte één 
algemene knoltipe toon. Hy bestempel die knol as `n ,,bulbo-tuberoso” omdat 
dit uit gewysigde blare en `n verknolling (,,tuberification””) van die stingelas 
bestaan. Hy vermeld verder dat die knol wat in die jong toestand reëlmatig 
eiervormig is, later aan die een kant afgeplat word na die basis. Hierdie bou 
kom by die Europese soorte voor. 

In die meer resente literatuur het Lewis (1950) onder andere van die knol- 
kenmerke gebruik gemaak om die Romulea-species in die Kaapse Skiereiland te 
bepaal, en hier, asook in 1954 onderskei sy tussen die plat-basis-knol van bv. 
R. triflora N.E. Br., die knol van bv. R. bulbocodioides Bak. wat skeef afgeplat 
is aan die basis, en die byna bolronde knol van R. rosea Eckl. 

Die huidige ondersoek het aan die lig gebring dat nie alleen die vorm van 
die knol nie, maar ook die tipe van spleet of splete wat in die knoltunicae ont- 
wikkel om die wortels deur te laat, van belang is vir die indeling van die Suid- 
Afrikaanse romuleas. 


MATERIAAL EN METODES 


Vars materiaal van ongeveer 50 Romulea-species wat versamel is vanaf 
Namakwaland tot in Oos-Kaapland vir die sitologiese ondersoek, is ook vir 
die huidige anatomiese studie gebruik. 

Nadat die ouer tunicae van vorige jare verwyder is, is die knolle met `n ont- 
leedmikroskoop wat 10- of 20-maal vergroot, ondersoek. 

Die knoltunicae wat in die volwasse stadium steenhard is, is gekook om 
sag te maak en die lug uit te dryf, of anders is jong stadiums vir sneë gebruik. 
Handsneë is van die knolle en tunicae gemaak en in gliserienjellie gemonteer. 
Mikrotoomsneé 15u dik is van knoldele gemaak, met safranien en Delafield se 
haematoksilien gekleur en permanent gemaak. Stukke tunicae is volgens die 

metode van Jeffrey gemasereer om die aard van die sklerenchiem na te gaan. 
Die gewone mikrochemiese toetse vir selwande en kristalle is uitgevoer. 

Met die intensiewe versameling van romuleas, is `n hele aantal nuwe species 
ontdek waarvan van sommige die beskrywings nog nie gepubliseer is nie. 
Waar dit nodig is vir die huidige werk, word hul ongepubliseerde name genoem, 
met „n. sp. ms. nom.” bygevoeg. Die beskrywings volg later. `n Aantal van 
die seksies wat genoem word, is dié van Béguinot (1907-09), t.w. Hirsutae, 
Hirtae, Roseae en Tortuosae. Dit is egter nodig gevind om verskeie nuwe 
seksies te maak, en hul beskrywings sal ook later gepubliseer word. 


Fic. 1. 


Knol van die rosea-tipe met slegs die jongste tunica behoue (Maart-April): af, apikale 
fibrille; bl, basale litteken; bt, basale tande, th, harde ,,hoof’’-tunica. 


FIG. 2. 


Soos fig. 1, maar met al die tunicae verwyder: bl, basale litteken; bu, basale uitstulping; 
kn, knoop: ok, okselknop; oks, spruitende okselknop; st, ou stingelbasis; wj, Jong ont- 
wikkelende bywortels. 


FIG. 3. 


Dwarssnee deur vier van die jong basale tande op 'hoogte a-a van fig. 1: bt, basale tand; 
pa, parenchiem wat later vergaan; skl, sklerenchiem van basale tande; x, kristalle. 


ONDERSOEK 


Die genus besit `n gerokte knol (vgl. Lewis 1954) wat uit `n klein aantal 
opgeswelde internodia bestaan en bedek is met "n paar harde gladde tunicae 
wat die ou blaarbasisse is (fig. 1, 2). Aan die begin van die groeiseisoen groei 
"n aantal bywortels uit die knol en ontwikkel sy boonste okselknop tot `n 
blomdraende spruit. Die paar basale internodia van hierdie spruit swel geleidelik 
op tot om `n nuwe knol te vorm, terwyl die voedsel van die oue geleidelik 
opgebruik word. 

Die vertakking is simpodiaal, soos by Crocus (Reinders 1957), en elke 
knol leef van die een groeiseisoen tot die volgende, wanneer dit deur die nuwe 
knol vervang word. 

Die knol het goed-onderskeibare sentrale stele wat vanaf die aanheg- 
tingsplek van die ou knol opwaarts strek na die verlengde stingel (fig. 4, 5). 


Fic. 4. 


Lengtesnee deur die hirsuta-tipe knol (Augustus-September) met tunicae van vorige jare 

verwyder en funksionerende bywortel vas aan oorblyfsel van vorige knol: bl, basale litte- 

ken; bv, basale vou; kn, knoop; ks, stele; ou, oorblyfsel van vorige knol; st, stingel; ta, 
apikale tunica; th, harde ,,hoof"-tunica; w, funksionerende bywortel. - og 


EIG. 5: 
Lengtesnee deur die ciliata- of aggregata-tipe knol met oorblyfsels van vorige knol en sy 
tunica (Augustus-September): bl, basale litteken; bu, basale uitstulping; bv, basale vou; 
ou, oorblyfsel van vorige knol; ta, apikale tunica; th, harde ,,hoof”-tunica; tho, ,,hoof"- 
tunica van vorige knol. 


FIG. 6. 
Lengtesnee deur basale vou van die tunica van die ciliatatipe knol (April): bu, basale uit- 
stulping van knol; bv, basale vou; pa, parenchiem; skl, abaksiale sklerenchiemlaag; th, 
harde ,,hoof ”-tunica; wj, jong ontwikkelende bywortel. 


Fic. 7 and FIG. 8. 


Fig. 7. Dwarssnee deur basale vou van tunica op hoogte a-a van fig. 6, om die parallelle 

tye basale fibrille te toon. Fig. 8. Dwarssnee deur een basale fibril b-b van fig. 7, nog om- 

ring met parenchiem wat later vergaan: pa, parenchiem; skl(bf), sklerenchiem van basale 
fibrille; w, posisie van ry bywortels; x, subepidermale kristalle. 

Rondom die stele is die verbrede skorsgedeelte wat die reserwevoedsel, hoof- 
saaklik setmeel, bevat. 

Die nuwe knol is aan die oue verbind met `n smal nekkie wat `n ronde of 
ovale litteken van 2—3 mm in deursnee nalaat, hier genoem die basale lit- 
teken (bl in fig. 1, 2, 4, 5). Rondom die basale litteken besit die nuwe knol 
twee of drie of soms tot vyf blare. Hulle is laagteblare en by sommige species 
is die hoogste een die eerste basale loofblaar. Die internodia tussen hierdie 
blare is uitermate verkort. 

Die opgeswelde deel van die knol bestaan uit slegs 14 (fig. 4, 5) tot drie of 
soms vyf opgeswelde internodia (fig. 2). Een of twee van hulle is baie groot 
opgeswel en vorm die grootste gedeelte van die knol. Naby die top van die knol 
is daar een of twee knope (kn in fig. 2, 4) en by sommige species, bv. R. rosea, 
is daar ook `n knoop min of meer in die middel van die knol. By baie species 
is daar min variasie in die aantal opgeswelde internodia wat die knol vorm, maar 
by ander, bv. R. rosea, wissel die aantal internodia effens met die ouderdom van 
die plant. 

Wortels. Behalwe by die soorte met klokvormige knolle, is die Romulea- 
knol asimmetries (dorsiventraal plagiotroop, volgens Troll 1937 p. 785), met 
die basale litteken wat die werklike basis van die knol voorstel, na die een 
kant verskuif, en met `n basale uitstulping in die vorm van `n rif of knop aan 
die basis (bu in fig. 2, 5). Bywortels groei uit die basale uitstulping (wj in fig. 
2, 6). By die kiemplant word hierdie uitstulping teenoor die saadlob gevorm 
en by latere knolle in die daaropvolgende jare ontwikkel dit meestal bo die 
primêre een. Die bywortels wat aan die begin van die groeiseisoen vanuit die 
ou knol ontwikkel het, is die enigstes om die plant, ook die jong knol, te voor- 
sien tot aan die einde van die groeiseisoen. 

`n Trekwortel word gevorm slegs wanneer die knol heeltemal te hoog in 
die grond is, bv. by kiemplante. Dit ontwikkel by die basale litteken. 

Wanneer die ou knol inmekaar krimp, werk sy stele as `n trekwortel met 
`n beperkte aksie en trek die nuwe knol af tot binne in die tunicae van die oue. 
Die oorblyfsels van die ou knol bly as `n plat droë aanhangsel tussen die tunicae 
(ou in fig. 5), en die ouderdom van die plant kan by sommige species bepaal 
word deur die ou knoloorblyfsels te tel. 

Vegetatiewe vermeerdering. Twee nuwe knolle ontstaan wanneer die boonste 
twee okselknoppe van `n knol tot spruite ontwikkel. Elkeen van die spruite 
vorm aan sy basis sy eie jong knol. Die susterknolle, wat heeltemal selfstandig 
word wanneer die ou knol vergaan, bly teenmekaar en word saam bedek 
deur die ou knoltunicae van vorige jare, wat later oopsplits. 

Daar kom nie ondergrondse uitlopers voor nie waardeur `n jong knol `n 
endjie van die moederplant gevorm kan word, soos by Crocus-soorte (Reinders 
1957) of Gladiolus-soorte. 

Die knoltunicae. Die blaarbasisse wat vas is rondom die basale litteken 
van die knol, vorm die knoltunicae. Een van hulle verhout en word harder as 
die ander, om die steenharde, gladde, ,,hoof”’-tunica te vorm (th in fig. 1, 4, 5). 
Dit kan een van die laagteblare wees of die eerste loofblaar. Die hardheid 
daarvan word veroorsaak deur verandering van die buitenste (abaksiale) 


FIG. 9. 


Oppervlakte van tunica van R. flava met die epidermis verwyder, om die subepidermale 
kristalle (x) bo-op die abaksiale sklerenchiemlaag te toon. 
Fic. 10. 2 
Lengtesnee deur die abaksiale sklerenchiemlaag van die tunica in fig. 9 getoon: ep, epider- 
mislaag wat later afskilwer; skl, sklerenchiem; x, subepidermale kristal. 
FIG. 11. 


Dwarsnee deur die abaksiale sklerenchiemlaag van die tunica van R. setifolia, met groot 
subepidermale selle wat vlak holtetiies (vh) vorm wanneer die epidermis afskilfer. 

helfte van die kostale en interkostale mesofil tot `n aaneengeslote digte laag 
sklerenchiem (fig. 6). hoofsaaklik verlengde skleriede, met selle van baie uit- 
eenlopende vorms. Die ander blaarbasisse vanuit die basale litteken bly paren- 
chimaties en word dun en vliesig droog. 

Blaarbasisse vanaf die knope hoër op teen die knol verhout ook en vorm 
kort musvormige tunicae wat die top van die knol bedek (ta in fig. 4, 5). 

Al hierdie blaarbasisse is geslote en skeur in later jare oop wanneer die 
nuwe knol binne in te groot word (fig. 31). 

By `n aantal seksies, bv. Ciliatae, Aggregatae, Minutiflorae, ontwikkel `n 
skerp dwars vou deur interkalére groei, in die jong tunicae waar hulle oor 
die basale uitstulping strek (bv in fig. 5, 6). Hierdeur ontstaan `n hoefvormige 
basale rif (fig. 15-24). By die Hirsutae en Amoenae is die basale rif sirkelvormig 
(fig. 4, 12-14). By die Rosea, Atrandrae ens. lé die tunicae egter glad oor die 
afgeronde basale uitstulping, sonder om daar `n skerp dwars vou te vorm 
(fig. 28, 29). 

By die meeste species word die ,hoof"-tunica verder versterk deur die 
ontwikkeling van `n kristallaag met kalsiumoksalaatkristalle in die buitenste 
(abaksiale) subepidermale laag (fig. 9, 10). Die kristalle is byna isodiam- 
metries of effens verleng, soms heelwat verleng, en stem ooreen met die kort 
subepidermale kristalle wat in die blare van sommige seksies aangetref word. 
Die epidermislaag van die tunica verhout nie en skilfer af as `n dun droë vliesie, 
maar die kristalle wat dan oppervlakkig lé, bly in posisie, stewig vasgeklem in 
hul selle deur die noupassende antiklinale selwande van die aangrensende 
dikwandige selle (fig. 10). 

By enkele species, t.w. R. setifolia N.E. Br., R. hybrida Beg., en R. sladenii 
(n. sp., ms. nom.) is die kristallaag afwesig en is die tunica-oppervlakte oortrek 
met vlak holtetjies te sien met `n lens, wat nagelaat is deur groot subepidermale 
selle, 30—SOu lank en breed, wat verskeur word wanneer die epidermis afskilfer 
(fig. 11). 

Aan die top van die knol asook op die basale uitstulping word die lignien 
en kristalle van die tunicae in verskillende patrone neergelê wat alterneer met 
stroke onverhoute parenchiem sonder kristalle (fig. 7, 26, 27). Later vergaan 
die sagter parenchiem en die verhoute dele vorm harde vesels of tande, omgewe 
deur `n kristallaag (fig. 3, 27). Aan die top van die knol is die harde dele aan- 
wesig as lang spits tande wat styf rondom die stingelbasis klem (fig. 1, 23, 31). 
Op die basale rif is hul as dun parallelle fibrille of klein fibrilgroepies aanwesig, 
of vorm hulle gebuigde of reguit, spitslopende tande (fig. 17, 19, 21, 28, 34). 
Die bywortels groei deur die splete wat tussen die harde tande of fibrille ontstaan 
wanneer die sagte. parenchimaties-blywende dele van die tunica vergaan. 

Knoltipes. By die Suid-Afrikaanse romuleas kom verkillende knoltipes voor, 
met die tunicae op verskillende maniere aan die basis gesplits. Hierdie kenmerk 

het geblyk van belang te wees vir die indeling van die species. Twee hooftipes, 

wat in verskeie onderafdelings ingedeel kan word, word onderskei: 

A. Simmetriese, klokvormige knolle met die basale litteken sentraal op `n 

ronde basale skyfie en `n sirkelvormige basale rif rondom die rand van die 

skyfie (fig. 1). Hiertoe behoort die seksies Hirsutae en Amoenae, die eersge- 

noemde met parallelle fibrille op die basal rif (hirsuta-tipe, fig. 12, 13), en die 

laasgenoemde met uiters klein fibrilgroepies daar (amoena-tipe, fig. 14). 

B. Asimmetriese knolle met die basale litteken in `n sydelinkse posisie (dorsi- 

ventraal-plagiotroop, Troll 1937). Die verdere indeling is soos volg: 

|. Knolle met `n U-vormige of halfmaanvormige basale rif. 

1.1 Die ciliata-tipe met die tunicae wat in parallelle rye van fyn fibrille op die basale rif 
splits, bv. seksies Ciliatae, Aquaticae, Macowania (fig. 15-17). 

1.2 Die spatulata-tipe van die seksie Minutiflorae, met `n smal, hoë, nagenoeg spatel- 
vormige basale rif wat dikwels ook in parallelle fibrille splits of ongesplits bly (fig. 18, 19.) 

1.3 Die rortuosa-tipe van die seksie Tortuosae, met `n wye, waaiervormige basale rif wat 
dikwels in onreëlmatige fibrille gesplits is (fig. 20, 21). 


1.4 Die aggregata-tipe van die seksie Aggregatae, met rye uiters klein veselgroepies op 
die basale rif (fig. 22—27). `n Bywortel groei deur die top van elke veselgroepie. 


2. Knolle met `n afgeronde of gepunte basis. 

2.1 Die rosea-tipe waar die knol afgerond is aan die basis, met sterk, toegespitste, gebuigde 
tande wat na die kant van die basale litteken buig, bv. die Roseae, Atrandrae en 
Hirtae (fig. 28—30). 

2.2 Die cruciata-tipe met `n gepunte basis en sterk, reguit tande wat na die basale punt 
konvergeer, bv. die subseksie Cruciatae (fig. 31, 32). 


3. Intermediér tussen die cruciata- en die ciliata-tipe is die autumnalis-tipe van die seksie 

Autumnales, met `n uiters klein basale rif wat die knol byna puntig aan sy basis maak 

(fig. 33, 34). 

In die hirsuta-, ciliata-, tortuosa-, en spatulata-tipes vorm die knoltunicae 
die reeds genoemde skerp dwars vou op die basale rif. Die wortels wat in `n ry 
ontwikkel, groei met hul punte in die vou in (fig. 6) en forseer vir hulle `n weg 
deur 'n swak streek in die top van die vou, waar die tunica oopsplits. Aan weers- 
kante van die spleet splits die tunicae verder om die rye fyn parallelle of onreél- 
matige fibrille te vorm (fig. 7, 16—19). By die hirsuta-tipe verskyn wortels slegs 
aan die een kant van die sirkelvormige rif. 

In die amoena- en aggregata-tipes is die knoltunicae ook gevou oor die 
basale rif, maar die wortels forseer hul weg deur `n ry onverhoute kolletjies in 
die top van die vou, elke kolletjie geleë in die middel van `n klein fibrilgroepie 
op die rif (w in fig. 25—27). Eers later breek die tunica verder tussen die swak 
kolletjies om `n dwars spleet te vorm. 

By die rosea-tipe groei die bywortels deur swak, onverhoute lengtesplete 


Fics. 12-19. Knoltipes. 


Fig, 12, 13, van R. hirsuta (hirsuta-tipe) met parallelle basale fibrille. 
Fig. 14, van R. amoena (amoena-tipe). 

Fig. 15-17, van R. leipoldtii (ciliata-tipe) met parallelle basale fibrille. 
Fig. 18, 19, van R. minutiflora (spatulata-tipe) met hoé basale rif. 
Fig. 12, 15, 16, 18, natuurlike grootte; fig. 13, 14, 17, 19, X 4. 

Fic. 20-24. Knoltipes. 
Fig. 20, 21, van R. tortuosa (tortuosa-tipe) met die tunicae van vier jaar sigbaar. 
Fig. 22-24, van R. longipes (aggregata-tipe) met basale fibrilgroepies. 
Fig. 20, 22, 23, natuurlike grootte; fig. 21, 24, X 4. 


wat tussen die gebuigde tande ontstaan. Die tande se punte raak vereers teen 
die basale litteken (fig. 1, 30), maar breek later los daarvan. 

Die cruciata-tipe is naverwant aan die rosea-tipe en verskil deurdat die 
tunicatande so skerp gebuig is oor die basale punt van die knol, dat hulle dáár 
breek en die wortels, wat in "n digte bondel uit die basale knop ontwikkel, 
deurlaat. Dieselfde verskynsel vind plaas by die intermediére autumnalis-tipe, 
met dié verskil dat die knolbasis hier nie gepunt is nie, maar `n baie smal riffie 
het (fig. 33, 34). 


BESPREKING 


Troll (1937) toon aan dat die knol van die Iridaceae uit `n rhisoma ontwikkel 
het, en dat die dorsiventrale plagiotrope knol van Romulea bulbocodium, waar 


sed. 

die nuwe knol skeef aan die een kant van die oue vasgeheg is en die wortels 
eensydig uitspruit, nader aan die rhisoma staan as die radiaal-simmetriese 
ortotrope knol van die genus Crocus, waar die nuwe knol bo-op die oue ont- 
wikkel en die bywortels rondom die basis van die knol uitspruit. 

Die meeste Suid-Afrikaanse Romulea-species en al die Romulea-species 
van die noordelike halfrond besit `n dorsiventrale plagiotrope knol (vgl. fig. 5 
van hierdie werk met Troll se fig. 620 op p. 785). Slegs by die Suid-Afrikaanse 
seksie Hirsutae en Amoenae kom ortotrope knolle voor, met die nuwe knol 
bo-op die oue (fig. 4). Hulle is egter nie akkuraat radiaal-simmetries nie, daar 
die bywortels alleen vanaf een helfte van die knol ontwikkel, wat die ventrale 
kant van die rhisoma voorstel. 

Lewis (1954 p. 80) doen aan die hand dat die Iridaceae-knolle met `n plat 
basis, wat by species van Romulea en drie ander genera (Hesperantha, 
Geissorhiza en Lapeyrousia) voorkom, taamlik primitief is en die afgeronde 
knolle afgelei. Sy sê ongelukkig nie of sy by Romulea die hirsuta-tipe plat- 
basis knol bedoel nie, of miskien ook die ciliata-knoltipe waar die skuins 


Fic. 25-27. 


Dwarssneé deur die basale vou van die tunicae van die aggregata-tipe knol, op hoogtes 

a-a, b-b, en c-c onderskeidelik van fig. 24: fg, fibrilgroepie met `n bywortel (w) in die senter; 

pa, parenchiem wat later vergaan; skla, abaksiale sklerenchiemlaag van tunica wat laer-af 

(fig. 27) die fibrilgroepies vorm; sklf, sklerenchiembundels; w, posisies van wortels; x, 
kristalle. 


226 The Journal of South African Botany 


Bydrae tot die Morfologie en Anatomie van Romulea: I. Die Knol 227 


knolbasis ook taamlik plat is. Dit is gewis dat die afgeronde en gepunte knol- 
tipes by Romulea afgelei is en dat die ciliata-tipe die primitiefste vir die genus 
is. Hierdie 1g. tipe knol is meer dorsiventraal as die klokvormige, plat-basis 
hirsuta- en amoena-tipes en staan nader aan `n rhisoma. 

Lewis (1954) het verder aan die hand gedoen dat die tunicae geartikuleer 
is op die basale rif. Die plat deel van die tunica tussen die basale litteken waar 
dit aangeheg is, en die rif, het sy beskou as blaarbasis, met ,,the upper part 
(van die blaar) which is articulated to it, being the lignified base of a rudimentary 
petiole” (p. 80). (D.w.s. sy hang Arber (1921) se fillodeteorie oor die Iridaceae- 
blaar aan.) Of hierdie sienswyse van Lewis aanneemlik is, is onseker. Die 
„artikulasie” of basale rif in die tunica ontwikkel eers later nadat die knol 
self `n skerp basale uitstulping gevorm het, en dit mag wees dat dit as gevolg 
van hierdie skerp uitstulping ontstaan. Knolle met `n minder skerp uitstulping, 
soos die rosea-tipe, het tunicae sonder die artikulasie. 

Hoewel die knolle van Romulea en Crocus dieselfde basiese bou besit, 
verskil hulle nie net in die reedsgenoemde dorsiventrale plagiotropie (meeste 
romuleas) en radiale ortotropie (crocusse) nie, maar ook in die aard van die 
tunicae en die aantal nodia en internodia in die knol, asook in die feit dat 
die blomme by die romuleas later in die groeiseisoen ontwikkel nadat die blare 
volgroei is en die nuwe knol reeds aan die ontwikkel is of byna volgroei is. 
Die Crocus-plante blom vóór die blare volwasse is (Reinders 1957). 

Die primitiewe ciliata-knoltipe is die wydste versprei en kom voor oor 
die hele verspreidingsareaal van die genus. Die meeste ander knoltipes, t.w. 
die hirsuta-, amoena-, tortuosa-, rosea-, en cruciata-tipes, is endemies in 
S.W.-Kaapland en het waarskynlik daar ontwikkel. Die spatulata-tipe kom 
voor vanaf S.O.-Kaapland tot W.-Kaapland, en slegs twee tipes, t.w. die 
aggregata-tipe in S.- en S.O.-Kaapland en die autumnales-tipe met `n ver- 
spreiding vanaf S.O.-Kaapland tot Tanzania en Kenia, het nie die S.W.- 
Kaapland bereik nie. 

By die Suid-Afrikaanse species is die knolkenmerke waardevol vir die 
indeling van die species. Die knol- en tunicabou is konstant by elke species, 
en die knoltipe kan maklik vasgestel word veral nadat die ouer, gedeeltelik 
verweerde tunicae verwyder is. Al die ondersoekte Romulea-species van die 
noordelike halfrond egter, besit knolle van die ciliata-tipe. Daar moet dus 


Fic. 28-34. Knoltipes. 


Fig. 28-30, van R. rosea var. reflexa (rosea-tipe) met gebuigde basale tande en lengte 
splete vir die wortels. 

Fig. 31, 32, van R. cruciata (cruciata-tipe) met spits reguit basale tande. 

Fig. 33, 34, van R. autumnalis (autumnalis-tipe) met baie smal basale rif en parallelle 
fibrille daarop. 

Fig. 28, 31, 33, natuurlike grootte; Fig. 29, 30, 32, 34, X 4. 

van ander kenmerke gebruik gemaak word om die species van die Noorde in 
te deel. 

In `n voorlopige sitologiese ondersoek is gevind dat die verskillende knol- 
tipes gepaard gaan met verskillende chromosoomgetalle (de Vos 1965). Verdere 
sitologiese ondersoek het getoon dat hierdie bewering in hoofsaak korrek 
is, maar dat daar tog enkele uitsonderings voorkom, waaroor later berig 
sal word. 

